
Norsk Journalistlags innspill til statsbudsjettet 2027 
Prop. 1 S (2026–2027) – Nærings- og fiskeridepartementet
Kap. 904 Brønnøysundregistrene – Åpenhet om eierskap
1. Regjeringen erkjenner problemet – men sikrer ikke pressens innsyn
I en pressemelding om statsbudsjettet for 2027 erkjenner regjeringen at manglende oversikt over hvem som eier og kontrollerer norske virksomheter kan «utnyttes til å skjule eierskap og dekke over kriminalitet». Likevel foreslås ingen særskilt bevilgning til en fullverdig innsynsløsning i Register over reelle rettighetshavere. Samtidig holdes pressens innsyn utenfor prosjektet Samordnet aksjeeierregister (SAMOA), med en kostnadsramme på 1,5 milliarder kroner. Dette er vanskelig å forene med Stortingets gjentatte vedtak om større åpenhet. Tilgang til søkbare eierskapsopplysninger er avgjørende for at pressen skal kunne avdekke økonomisk kriminalitet, skjulte eiernettverk og bindinger mellom økonomisk og politisk makt. Det gjør det også mulig å avdekke interessekonflikter og følge pengestrømmer, blant annet til selskaper som mottar offentlige kontrakter.
2. Register over reelle rettighetshavere – bevilg 5 millioner kroner
Stortinget ba allerede i 2015 om et offentlig register over reelle rettighetshavere, jf. anmodningsvedtak nr. 602 og Innst. 298 S (2014–2015). Finanskomiteen understreket i 2019 betydningen av allmennhetens innsyn, historiske opplysninger og rådata, jf. Innst. 143 L (2018–2019). I Innst. 365 L (2023–2024) ble det fremhevet behov for søk på personer og virksomheter, søk på tvers, historikk og nedlasting av strukturerte data.
Registeret er etablert, men pressen kan fortsatt ikke søke på personnavn eller gjøre kryssøk. Journalister må dermed på forhånd vite det de forsøker å finne ut av. EFTA-domstolens dom 7. mai 2025 i sakene E-1/24 og E-7/24 gir viktige føringer om innsyn ved legitim interesse, herunder for journalister. Dommen understreker at journalister ikke må kjenne konkrete selskaper på forhånd for å undersøke eierforhold. NJ mener dagens søkebegrensninger er vanskelige å forene med dette.
Tax Justice Norge har erfaring fra utvikling av en egen innsynsløsning for Register over reelle rettighetshavere. På bakgrunn av disse erfaringene mener NJ at en bevilgning på 5 millioner kroner vil være et viktig første skritt mot en fullverdig innsynsløsning. Midlene må øremerkes en gratis og brukervennlig løsning med person- og virksomhetssøk, kryssøk, historikk og tilgang til strukturerte data. Det vil styrke pressens mulighet til å avdekke skjulte eiernettverk, interessekonflikter og økonomisk kriminalitet.
3. SAMOA – pressens innsyn må sikres fra oppstarten
NJ støtter etableringen av et samordnet aksjeeierregister med løpende oppdaterte eierskapsopplysninger. Men i Prop. 1 S, kap. 904 post 45, heter det at innsyn for blant annet pressen «ikke [inngår] i dette forslaget og vurderes i en egen prosess», med en anslått kostnad på 19 millioner kroner. SAMOA er planlagt gjennomført i perioden 2027–2031, uten at pressens innsyn har fått finansiering eller tidsplan.
Stortinget vedtok allerede 16. juni 2014 å etablere en offentlig løsning med informasjon om aksjeeiere, jf. anmodningsvedtak nr. 496 (2013–2014). En samlet finanskomité fremhevet at en sentralisert løsning ville styrke undersøkende journalistikk, jf. Innst. 261 L (2013–2014). Arbeidsgruppen for større åpenhet om aksjeeiere anbefalte i 2024 at registeret gjøres tilgjengelig også for andre enn myndighetene, og konseptvalgutredningen legger til grunn at pressen skal inkluderes.
Tolv år etter Stortingets vedtak må pressens innsyn ikke skyves ut i enda en separat prosess. Pressens tilgang kan bygge på den tekniske infrastrukturen som allerede utvikles for myndighetene. Dette tilsier at pressens innsyn bør integreres i prosjektet fra starten, fremfor å utvikles som en separat løsning i etterkant. NJ ber om at en søkbar innsynsløsning for pressen inngår i SAMOA fra prosjektstart i 2027, utvikles parallelt med registeret og er operativ senest når registeret tas i bruk. Regjeringen må legge frem en konkret finansierings- og fremdriftsplan.
4. NJs forslag til næringskomiteen
A. Bevilgningsforslag – Register over reelle rettighetshavere
Kap. 904 Brønnøysundregistrene, post 01 Driftsutgifter, økes med 5 millioner kroner sammenlignet med regjeringens forslag. Midlene øremerkes utvikling av en gratis, søkbar og brukervennlig innsynsløsning i Register over reelle rettighetshavere.


Forslag til komitémerknad:
Komiteen viser til Stortingets tidligere føringer om innsyn i Register over reelle rettighetshavere, jf. Innst. 298 S (2014–2015), Innst. 143 L (2018–2019) og Innst. 365 L (2023–2024), samt EFTA-domstolens dom 7. mai 2025 i sakene E-1/24 og E-7/24. Komiteen understreker behovet for en gratis og brukervennlig innsynsløsning med søk på personer og virksomheter, kryssøk, historikk og tilgang til strukturerte data, og forutsetter at de øremerkede midlene benyttes til dette i 2027.
B. Forslag til anmodningsvedtak – SAMOA
Stortinget ber regjeringen sikre at pressens søkbare innsyn inngår som en integrert del av Samordnet aksjeeierregister (SAMOA) fra prosjektstart i 2027, med utgangspunkt i den tekniske infrastrukturen som utvikles for myndighetene. Regjeringen bes legge frem en finansierings- og fremdriftsplan som sikrer at løsningen er operativ senest samtidig med at registeret tas i bruk.
Alternativt forslag til komitémerknad:
Komiteen viser til Stortingets anmodningsvedtak nr. 496 (2013–2014) og Innst. 261 L (2013–2014), der betydningen av offentlig innsyn i aksjeeieropplysninger for undersøkende journalistikk ble fremhevet. Komiteen merker seg at pressens innsyn er holdt utenfor det foreslåtte SAMOA-prosjektet. Komiteen understreker at pressens innsyn bør bygge på den tekniske infrastrukturen som utvikles for myndighetene, og ikke skilles ut i en separat prosess. Komiteen forutsetter at pressens søkbare innsyn inngår fra prosjektstart i 2027, utvikles parallelt med registeret og er operativt senest når registeret tas i bruk. Regjeringen bes legge frem en konkret finansierings- og fremdriftsplan.

Ina Lindahl Nyrud
advokat, Norsk Journalistlag

	Norsk
Journalistlag
	Post- og besøksadresse:
Brugata 19
0186 Oslo
	
	+47 22 20 11 10
nj@nj.no
www.nj.no



	Norsk
Journalistlag
	Post- og besøksadresse:
Brugata 19
0186 Oslo
	+47 22 20 11 10
nj@nj.no
www.nj.no




image1.png
Norsk
5 Journalistlag




image2.svg
                              


